จีนห้ามกรุ๊ปทัวร์ออกนอกประเทศ ฟ้าผ่าเศรษฐกิจไทย
เมื่อคืนนี้ ทางการจีนออกคำสั่งด่วนให้บริษัททัวร์ “ทั้งประเทศ” หยุดขายทัวร์ซึ่งครอบคลุมไปถึง ตั๋วเครื่องบิน ที่พัก ทั้งในและ “ต่างประเทศ”  ทั้งนี้ ก็เพื่อป้องกันการแพร่กระจายของเชื้อไวรัสโคโรนาสายพันธุ์ใหม่  ที่คร่าชีวิตคนไปแล้วกว่า 40 ราย และมีผู้ติดเชื้อถึง 1,400 ราย  แล้วเรื่องนี้จะกระทบกับเศรษฐกิจไทยมากแค่ไหน? ลงทุนแมนจะวิเคราะห์ให้ฟัง
26 ม.ค. 2563

จีนห้ามกรุ๊ปทัวร์ออกนอกประเทศ ฟ้าผ่าเศรษฐกิจไทย / โดย ลงทุนแมน
เมื่อคืนนี้ ทางการจีนออกคำสั่งด่วนให้บริษัททัวร์ “ทั้งประเทศ” หยุดขายทัวร์ซึ่งครอบคลุมไปถึง ตั๋วเครื่องบิน ที่พัก ทั้งในและ “ต่างประเทศ”
ทั้งนี้ ก็เพื่อป้องกันการแพร่กระจายของเชื้อไวรัสโคโรนาสายพันธุ์ใหม่ 
ที่คร่าชีวิตคนไปแล้วกว่า 40 ราย และมีผู้ติดเชื้อถึง 1,400 ราย
แล้วเรื่องนี้จะกระทบกับเศรษฐกิจไทยมากแค่ไหน?
ลงทุนแมนจะวิเคราะห์ให้ฟัง
รู้ไหมว่าในปี 2018
นักท่องเที่ยวจีนมีการใช้จ่ายเงินในต่างประเทศสูงถึง 4.6 ล้านล้านบาท
แค่นักท่องเที่ยวจีน ก็มีการใช้จ่ายเงินเทียบเท่ากับ 1 ใน 3 ของ GDP ไทยทั้งประเทศ
การประกาศครั้งนี้ถือเป็นเรื่องใหญ่
เพราะส่วนใหญ่นักท่องเที่ยวจีนไม่น้อยเลือกที่จะใช้บริการทัวร์เป็นหลัก
นั่นหมายความว่า คนที่ได้รับผลกระทบทันที ก็คือ
บริษัททัวร์จีน
บริษัททัวร์ทั่วโลกที่เป็นคู่ค้า
สายการบิน
รวมไปถึงโรงแรมทั่วโลก ที่เป็นจุดหมายของนักท่องเที่ยวจีน
แล้วนักท่องเที่ยวจีนชอบเดินทางไปไหนมากที่สุด?
รู้หรือไม่ว่าในเทศกาลตรุษจีนนี้
เมืองอันดับหนึ่งที่คนจีนเดินทางไปท่องเที่ยวก็คือ กรุงเทพมหานคร..
และนั่นก็เป็นคำตอบว่าทำไม นักท่องเที่ยวจีน จึงสร้างรายได้ให้กับประเทศไทยมากที่สุด ทิ้งห่างผู้ตาม อย่าง มาเลเซียและรัสเซีย แบบไม่เห็นฝุ่น
ในปี 2018 มีคนจีนมาไทย 10.5 ล้านคน และใช้จ่ายในประเทศไทย 520,000 ล้านบาท
แค่นักท่องเที่ยวจีนประเทศเดียวก็ใช้จ่ายมากกว่า นักท่องเที่ยวจากยุโรปทั้งหมดที่มาใช้จ่ายในไทย..
โดย 520,000 ล้านบาทนี้แบ่งเป็น
นักท่องเที่ยวประเภทกรุ๊ปทัวร์ 180,000 ล้านบาท
ที่เหลืออีก 340,000 ล้านบาท คือไม่ใช่กรุ๊ปทัวร์
แล้วถ้านักท่องเที่ยวจีนที่เป็นกรุ๊ปทัวร์หายไป
มันเลวร้ายได้ถึงขนาดไหน?
ถ้าให้ นักท่องเที่ยวจีนประเภทกรุ๊ปทัวร์
หายไป 1 สัปดาห์ จะกระทบ 0.02% ของ GDP
หายไป 1 เดือน จะกระทบ 0.1% ของ GDP
หายไป 1 ไตรมาส จะกระทบ 0.3% ของ GDP
หายไป 1 ปี จะกระทบ 1.2% ของ GDP
อัตราการเติบโตของ GDP ไทย ไตรมาสล่าสุดที่ 2.4%
ก็เห็นได้ชัดว่าเรื่องนี้จะฉุด GDP ไทย จากน้อยไปถึงมาก ขึ้นอยู่กับระยะเวลาที่เกิดขึ้น
แล้วประเทศอื่นในโลกจะได้รับผลกระทบแบบไทยหรือไม่?
ก็คงต้องตอบว่าได้รับผลกระทบเช่นกัน
แต่ไทยเป็นประเทศที่มีความกระจุกตัวของนักท่องเที่ยวจีนสูง
และเศรษฐกิจไทยเองก็พึ่งพาอุตสาหกรรมการท่องเที่ยวสูงเช่นกัน
โดยการท่องเที่ยวของไทยคิดเป็นสัดส่วนมากถึง 17% ของ GDP
และจีนคิดเป็นสัดส่วน 28% ของนักท่องเที่ยวทั้งหมด
นี่ยังไม่นับรวม นักท่องเที่ยวจีนที่ไม่ใช่กรุ๊ปทัวร์ ซึ่งก็น่าจะเลื่อนหรือยกเลิกการเดินทางเช่นกัน
ซึ่งในกรณีเลวร้ายที่สุด
ถ้านักท่องเที่ยวที่ไม่ใช่กรุ๊ปทัวร์หายไปด้วย
ก็จะกระทบเศรษฐกิจไทยประมาณ 3.5% ต่อปี
ก็คงต้องบอกว่ามันยาก ที่เรื่องนี้จะเกิดขึ้นยาวนานเป็นปี
แต่ถ้าเกิดขึ้นจริงก็เตรียมใจไว้เลยว่า GDP ไทยจะติดลบ..
และสิ่งที่น่าจะเกิดขึ้นตามมาที่เราอาจไม่ทันได้คิด
ก็คือ “ค่าเงินบาทจะอ่อนลง”
รู้ไหมว่าสาเหตุหลักที่ค่าเงินบาทแข็งในช่วงปีที่ผ่านมาก็คือ การเกินดุลบัญชีเดินสะพัด
โดยเรามีการเกินดุลจากการค้าขายระหว่างประเทศและการท่องเที่ยวเป็นหลัก
และถ้านักท่องเที่ยวจีนมาไทยน้อยลง
นั่นก็แปลว่าเงินที่เกินดุลบัญชีเดินสะพัดจะน้อยลงไปด้วย
แต่อย่าคิดว่าผู้ส่งออกจะดีใจจากเงินบาทที่อ่อนลง
เพราะในช่วงเวลาเดียวกัน คนจีนก็อาจชะลอการนำเข้าสินค้าจากทั่วโลก
ซึ่งก็คงกระทบต่อภาคส่งออกไทยในที่สุด
สำหรับประเทศทั่วโลก
ก็จะได้รับผลกระทบจากนักท่องเที่ยวจีนที่หายไปเช่นกัน
และหนึ่งในนั้นก็คือบริษัทแบรนด์หรู ที่น่าจะเห็นผลในทันที
ในปี 2018 คนจีนซื้อสินค้าหรูคิดเป็นเกือบ 1 ใน 3 ของมูลค่าตลาดโลก
ดังนั้นตั้งแต่วันจันทร์ที่ผ่านมา..
มูลค่าบริษัท LVMH เจ้าของแบรนด์ Louis Vuitton และ Dior ลดลงไปแล้ว 5.0%
มูลค่าบริษัท Kering Group เจ้าของแบรนด์ Gucci และ Balenciaga ลดลงไปแล้ว 15.4%
มูลค่าบริษัท Richemont เจ้าของแบรนด์ Cartier ลดลงไปแล้ว 6.3%
นอกจากแบรนด์หรูแล้ว สินค้าและบริการที่เกี่ยวข้องกับภาคการท่องเที่ยวก็คงได้รับผลกระทบตามๆ กัน
วันพรุ่งนี้ เราน่าจะได้เห็นมูลค่าบริษัทในตลาดหลักทรัพย์ที่เกี่ยวข้องกับอุตสาหกรรมการท่องเที่ยวไทย ผันผวนอย่างหนัก ตั้งแต่ บริษัทท่าอากาศยานไทย
กลุ่มธุรกิจสายการบิน เช่น แอร์เอเชีย นกแอร์ การบินไทย
กลุ่มธุรกิจโรงแรม เช่น โรงแรมเซ็นทรัลพลาซา ไมเนอร์ เอราวัณ
แม้แต่ กลุ่มสินค้าที่มีลูกค้ารายใหญ่เป็นนักท่องเที่ยวชาวจีน เช่น เถ้าแก่น้อย อาฟเตอร์ยู บิวตี้
อย่างไรก็ตาม การแก้ไขปัญหาของทางการจีน ต้องยอมรับว่าเด็ดขาด
ทำให้มันเจ็บครั้งเดียวแล้วจบ
ซึ่งก็น่าจะเป็นผลดีกว่า การปล่อยให้โรคระบาดไปประเทศต่างๆ
ถ้าปล่อยไว้ ประเทศไทยเอง อาจได้ไม่คุ้มเสียกับเหตุการณ์นี้
เพราะถึงแม้ว่าเราจะมีรายได้จากนักท่องเที่ยวจีน
แต่คนไทยเองก็ต้องเสี่ยง และเกิดความกังวล
ซึ่งชีวิตคนมันมีมูลค่าที่เทียบไม่ได้เลยกับตัวเงิน
ทางการจีนห้ามกรุ๊ปทัวร์ออกนอกประเทศ
ต้องยอมรับว่าเป็นการตัดสินใจที่คำนึงถึงประเทศอื่นๆ ในโลก
โลกเราจะแบ่งเป็นประเทศไม่ได้
สุดท้ายแล้ว เราก็เป็นพวกเดียวกัน
แต่ก็น่าคิดว่า
เศรษฐกิจโลกตอนนี้กำลังพึ่งพาประเทศจีนอยู่มาก
เมื่อประเทศจีนเป็นอะไรไป คนอื่นย่อมเจ็บตามไปด้วย
ก็ไม่รู้ว่าผลกระทบในครั้งนี้จะนานเท่าไร
ถ้าเป็นสัปดาห์ ก็จะกระทบชั่วคราว
แต่ถ้าลากยาว เป็นเดือน
เตือนได้คำเดียว มันจะเป็น “หายนะ” ของเศรษฐกิจโลก..
----------------------
แอปอ่าน-เขียน Storytelling อันดับ 1
----------------------
Reference:
-